Nõukogu määrus (EÜ) nr 723/97,

22. aprill 1997,

liikmesriikide tegevusprogrammide elluviimise kohta Euroopa Põllumajanduse Arendus- ja Tagatisfondi tagatisrahastu kulude kontrolli alal

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 43,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades, et:

ühise põllumajanduspoliitika rahastamist käsitleva nõukogu 21. aprilli 1970. aasta määruse (EMÜ) nr 729/70 [3] artikli 8 alusel peavad liikmesriigid võtma vajalikke meetmeid veendumaks, et Euroopa Põllumajanduse Arendus- ja Tagatisfondist (EAGGF) rahastatavad toimingud toimuvad tegelikult ja nõuetekohaselt, selleks et tõkestada ja käsitleda eeskirjade eiramist ning sisse nõuda eeskirjade eiramise või hooletuse tagajärjel kaotatud summad;

nõukogu 4. veebruari 1991. aasta määrusega (EMÜ) nr 307/91 teatavate Euroopa Põllumajanduse Arendus- ja Tagatisfondi tagatisrahastust rahastatavate kulude üle järelevalve tugevdamise kohta [4] kehtestatud osaline rahastamine lõppes esimese kaheteistkümne liikmesriigi jaoks eelarveaasta 1995 lõpus ja lõpeb eelarveaasta 1997 lõpus kolme uue liikmesriigi jaoks;

komisjon on saatnud nõukogule aruande määruse (EMÜ) nr 307/91 rakendamise kohta aastatel 1991–1993, väljendades seisukohta, et liikmesriigid peaksid saama jätkuvalt rahalist abi Euroopa Põllumajanduse Arendus- ja Tagatisfondi tagatisrahastust rahastatavate kulude järelevalveks, pidades silmas kõnealuseid ühenduse finantshuve;

teatavaks ajaks ja kasutada olevate assigneeringute piires tuleks ette näha ühendusepoolne rahastamine kulutuste kontrolli alal liikmesriikide tegevusprogrammidele, mis hõlmavad meetmeid nende järelevalvestruktuuride muutmiseks, täiustamiseks või tõhustamiseks;

programmidel peab olema mitmeid tunnusjooni, mis võimaldaksid komisjonil asjaolusid täielikult teades hinnata liikmesriikide pakutavaid meetmeid;

programmid võivad olla mitmeaastased; seepärast on vaja täpsustada need andmed, mida liikmesriigid peavad seoses aastaplaanidega igal aastal esitama;

tuleks ette näha konsulteerimine fondi komiteega ühenduse rahastamistingimustele vastavate aastaplaanide küsimuses;

tuleks kindlaks määrata, et komisjon kehtestab iga aastaplaani suhtes ühenduse toetuse maksimaalsumma;

tuleks pidada ja arendada teatavate kulutuste kontrolli hõlmavaid kontrollisüsteeme ning liikmesriikide ja komisjoni vahelist otsest elektroonilist teabevahetussüsteemi;

tuleks sätestada, et käesoleva määrusega ettenähtud rahastamist ei ole lubatud ühendada muu ühendusepoolse rahastamisega;

käesolevas määruses kehtestatud sätted käsitlevad Euroopa Põllumajanduse Arendus- ja Tagatisfondi tagatisrahastut, seetõttu tuleks ühenduse kaasrahastatavat kulutust lugeda määruse (EMÜ) nr 729/70 artikli 3 kohaseks sekkumiseks,

ON VASTU VÕTNUD KÄESOLEVA MÄÄRUSE:

Artikkel 1

1. Ühendus aitab katta kulusid, mis tekivad liikmesriikidel ühenduse uutest kohustustest tulenevate, komisjoni poolt heaks kiidetud uute tegevusprogrammide elluviimisel, mille eesmärk on parandada Euroopa Põllumajanduse Arendus- ja Tagatisfondi tagatisrahastu kulutuste kontrollimise struktuuri või tõhusust.

2. Lõikes 1 nimetatud programmides ettenähtud meetmed võivad katta järelevalvetalituste loomise või reorganiseerimise algseid kulutusi, kaasa arvatud inspektorite ümberpaigutamine või töölevõtmine ja nende lähetused, kontrollimiseks vajalike seadmete ja vahendite ostu- või rendikulud, koolituse ja teavitusorganisatsiooni korraldamine ning muud kohased meetmed kontrollimise tõhustamiseks.

Artikkel 2

1. Liikmesriigid esitavad tegevusprogrammid, millele nad soovivad saada ühenduse rahalist toetust, komisjonile hiljemalt nende elluviimise algusele eelneva kalendriaasta 1. juuniks. Pärast 1. juunit esitatud programme ei saa arvesse võtta.

Käesoleva määruse esimese rakendamisaastaga seotud programmide puhul lõpeb nende komisjonile esitamise tähtaeg rakendusmääruse jõustumiskuupäevale järgneva teise kuu lõpus.

2. Programmid võivad olla mitmeaastased ja peavad sisaldama järgmist teavet:

- järelevalveinspektorite ja -seadmete puhul valitseva lähteolukorra kirjeldus ja analüüs,

- kavandatud tegevuse eesmärgid,

- meetmete elluviimise ajakava,

- üksikasjalik kirjeldus tööde kohta, mille rahastamist taotletakse,

- iga tegevusliigi kulude kalkulatsioon ja mitmeaastaste programmide puhul finantsprognoosid iga aasta kohta,

- meetme kulude ja tulude analüüs.

3. Komisjon vaatab liikmesriikide esitatud programmid läbi. Ta võib nõuda lisateavet, kui ta programmide hindamiseks seda vajalikuks peab.

Artikkel 3

1. Alates teisest aastast teatavad artikli 2 kohaselt tegevusprogrammid esitanud liikmesriigid komisjonile enne 1. juunit andmed järgmisel aastal rakendatava aastaplaani kohta, eelkõige:

a) asjassepuutuvaks aastaks kavandatud töö üksikasjaliku kirjelduse ja üksikasjaliku kulude kalkulatsiooni,

b) esialgse hinnangu eelmisel aastal elluviidud meetmetele ja vajaduse korral ettepaneku muuta algset programmi.

2. Tegevusprogrammi aastaplaani rakendatakse ajavahemikus iga aasta 1. jaanuarist 31. detsembrini.

Artikkel 4

1. Ühenduse rahalist toetust antakse igaks kalendriaastaks viiel järjestikusel aastal alates 1997. aastast.

Seda antakse eelarvepädevate institutsioonide poolt eraldatud iga-aastaste assigneeringute piires, arvestades finantsperspektiive.

2. Pärast konsulteerimist määruse (EMÜ) nr 729/70 artiklis 11 osutatud fondikomiteega kehtestab komisjon iga aastaplaani kohta ühenduse rahalise toetuse maksimaalsumma, võttes arvesse assigneeringuid ja lähtudes liikmesriigi esitatud teabest.

Esimeses lõigus nimetatud iga-aastaste summade kehtestamisel eelistatakse mitmeaastasi programme, mida käesoleva määruse kohaselt on ühendus juba osaliselt rahastanud, kusjuures eriti võetakse arvesse eelmiste aastaplaanide katteks eraldatud summade kasutamist.

Arvestades neljandat lõiku, moodustab ühenduse rahaline toetus 50 % liikmesriikide poolt eelarveaasta jooksul artikli 1 kohaselt abikõlblike kulutuste katteks tehtud väljamaksetest.

Kui abikõlbliku kulutuse kogusumma ületab kasutada olevad eelarvevahendid, vähendatakse vastavalt ka kolmandas lõigus osutatud ühenduse rahalise toetuse määra.

3. Komisjon võib teha tööd kontrollisüsteemi ning liikmesriikide ja enda vahelise otsese elektroonilise teabevahetussüsteemi pidamiseks ja arendamiseks.

Artikkel 5

Käesoleva määruse kohaldamisalasse ei kuulu kulud, mis vastavad ühenduse rahastamistingimustele muude, eelkõige järgmiste määruste kohaselt:

- nõukogu 24. jaanuari 1994. aasta määrus (EÜ) nr 165/94, mis käsitleb kaugseire teel kontrollimise ühendusepoolset kaasfinantseerimist ja millega muudetakse määrust (EMÜ) nr 3508/92, millega kehtestatakse ühenduse teatavate toetuskavade ühtne haldus- ja kontrollisüsteem, [5]

ning kolme uue liikmesriigi puhul:

- nõukogu 21. detsembri 1989. aasta määrus (EMÜ) nr 4045/89 Euroopa Põllumajanduse Arendus- ja Tagatisfondi tagatisrahastu rahastamissüsteemi kuuluvate toimingute kontrollimise kohta liikmesriikide poolt ning direktiivi 77/435/EMÜ [6] kehtetuks tunnistamise kohta,

- määrus (EMÜ) nr 307/91,

- nõukogu 27. novembri 1992. aasta määrus nr 3508/92, millega kehtestatakse ühenduse teatavate toetuskavade ühtne haldus- ja kontrollisüsteem. [7]

Artikkel 6

Käesoleva määruse üksikasjalikud rakenduseeskirjad võetakse vastu määruse (EMÜ) nr 729/70 artiklis 13 sätestatud korras.

Artikkel 7

Alates käesoleva määruse teisest kohaldamisaastast lülitatakse määruse (EMÜ) nr 729/70 artiklis 10 osutatud iga-aastasesse finantsaruandesse iga-aastane hinnang.

Pärast viiendat aastat annab komisjon nõukogule aru käesoleva määruse kohaldamise tulemustest, võttes aluseks liikmesriikide koostatud iga-aastased hinnangud, mis sisaldavad teavet elluviidud programmide tõhususe kohta.

Artikkel 8

Ühendusepoolsele rahastamisele kuuluvad kulutused loetakse määruse (EMÜ) nr 729/70 artikli 3 lõikes 1 nimetatud sekkumiseks.

Artikkel 9

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 22. aprill 1997

Nõukogu nimel

eesistuja

J. Van Aartsen

[1] EÜT C 336, 14.12.1995, lk 3.

[2] EÜT C 117, 22.4.1996, lk 51.

[3] EÜT L 94, 28.4.1970, lk 13. Määrust on muudetud määrusega (EÜ) nr 1287/95 (EÜT L 125, 8.6.1995, lk 1).

[4] EÜT L 37, 9.2.1991, lk 5. Määrust on muudetud määrusega (EÜ) nr 3235/94 (EÜT L 338, 28.12.1994, lk 16).

[5] EÜT L 24, 29.1.1994, lk 6. Määrust on muudetud määrusega (EÜ) nr 3235/94 (EÜT L 338, 28.12.1994, lk 16).

[6] EÜT L 388, 30.12.1989, lk 18. Määrust on muudetud määrusega (EÜ) nr 3235/94 (EÜT L 338, 28.12.1994, lk 16).

[7] EÜT L 355, 5.12.1992, lk 1. Määrust on muudetud määrusega (EÜ) nr 3072/95 (EÜT L 329, 30.12.1995, lk 18).

--------------------------------------------------